Document ID: 32004L0005

Komisjoni direktiiv 2004/5/EÜ,
20. jaanuar 2004,
millega muudetakse direktiivi 2001/15/EÜ, et kanda lisasse teatud ained
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 3. mai 1989. aasta direktiivi 89/398/EMÜ eritoiduks ettenähtud toiduaineid käsitlevate liikmesriikide õigusaktide ühtlustamise kohta, [1] eriti selle artikli 4 lõiget 2,
olles nõu pidanud toidu teaduskomiteega või Euroopa Toiduohutusametiga
ning arvestades järgmist:
(1) Komisjoni 15. veebruari 2001. aasta direktiivis 2001/15/EÜ eritoitu lisatavate erilise toitmisotstarbega ainete kohta [2] määratletakse teatud ainekategooriad ning nimetatakse ained, mida võib kasutada eritoiduainete tootmisel. See sätestab, et liikmesriigid keelustavad kauplemise ainetega, mis ei vasta sellele direktiivile, mis jõustus 1. aprillist 2004.
(2) Direktiivi 2001/15/EÜ vastuvõtmiseks ei saa käesoleva direktiivi lisasse kanda teatud eritoitu lisatavaid erilise toitmisotstarbega aineid, mida turustatakse mõnedes liikmesriikides, sest toidu teaduskomitee (SCF) ei ole neid hinnanud.
(3) Need ained, mida toidu teaduskomitee või Euroopa Toiduohutusamet on juba hinnanud ja mis on saanud heakskiitva teadusliku hinnangu, kantakse direktiivi 2001/15/EÜ lisasse.
(4) Et neid aineid sisaldavad tooted leidub teatud liikmesriikide turgudel, on vajalik, et käesolev direktiiv võetakse üle enne 1. aprilli 2004, et vältida direktiivis 2001/15/EÜ osundatud keelustamise kohaldamist neile ainetele piiratud ajavahemikuks, mis võiks põhjustada turu lubamatut häirimist.
(5) Direktiivi 2001/15/EÜ tuleks vastavalt muuta.
(6) Käesoleva direktiiviga ettenähtud meetmed on kooskõlas toiduahela ja loomatervishoiu komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 2001/15/EÜ lisa muudetakse kooskõlas käesoleva direktiivi lisaga.
Artikkel 2
1. Liikmesriigid jõustavad käesoleva direktiivi täitmiseks vajalikud õigusaktid hiljemalt 21. maiks 2001. Nad edastavad kõnealuste aktide teksti ning kõnealuste aktide ja käesoleva direktiivi vahelise vastavustabeli viivitamata komisjonile.
Kui liikmesriigid need õigusaktid vastu võtavad, lisavad nad nendesse või nende ametliku avaldamise korral nende juurde viite käesolevale direktiivile. Viitamise viisi näevad ette liikmesriigid.
2. Liikmesriigid edastavad komisjonile käesoleva direktiiviga korraldatavas valdkonnas nende poolt vastuvõetud põhiliste riigisiseste õigusaktide teksti.
Artikkel 3
Käesolev direktiiv jõustub kahekümnendal päeval pärast selle avaldamist Euroopa Liidu Teatajas.
Artikkel 4
Käesolev direktiiv on adresseeritud liikmesriikidele.
Brüssel, 20. jaanuar 2004

Labels: 0
17